Predkladacia správa

Návrh záverečného účtu za rok 2009 kapitoly  Protimonopolného úradu Slovenskej republiky sa predkladá na rokovanie vlády Slovenskej republiky na základe § 29 ods. 4 zákona č. 523/2004 Z. z.  o rozpočtových pravidlách verejnej správy a o zmene a doplnení niektorých zákonov v znení neskorších predpisov a bol vypracovaný v súlade so Smernicou Ministerstva financií SR č. MF/8208/2009-311 zo dňa 13. 01. 2009 na vypracovanie návrhov záverečných účtov rozpočtových kapitol, štátnych fondov a na vypracovanie návrhu záverečného účtu verejnej správy.

Návrh záverečného účtu za rok 2009 kapitoly Protimonopolného úradu SR obsahuje Správu o hospodárení kapitoly a Tabuľkovú časť.  

Obsahom hodnotiacej správy je predovšetkým zhodnotenie skutočne dosiahnutých príjmov a výdavkov podľa platnej ekonomickej rozpočtovej klasifikácie v porovnaní so schváleným a upraveným rozpočtom, zhodnotenie finančno-majetkovej pozície s osobitným zameraním na rozbor stavu a vývoja pohľadávok a záväzkov.

	Kapitola Protimonopolného úradu SR nemala rozpočtované príjmy. Príjmy, ktoré kapitola dosiahla vo výške 5 125 tis. EUR, patria do kategórie príjmov náhodných a doplnkových. 

	Výdavky kapitoly celkom schválené v čiastke 2 494 tis. EUR a realizovanými rozpočtovými   opatreniami  upravené  na  5 673 tis. EUR,  boli  čerpané  vo  výške  5 668 tis. EUR, čo predstavuje čerpanie na 99,9 % z upraveného rozpočtu.
	
  	Schválené záväzné ukazovatele na rok 2009 kapitola dodržala. 

	Predložený materiál nemá ekonomický, finančný a environmentálny vplyv, vplyv na zamestnanosť ani podnikateľské prostredie.